**Zmluva o dielo**

**uzatvorená podľa ust. § 536 a nasl. Obchodného zákonníka v platnom znení**

**Článok I.**

**Zmluvné strany**

**1. Zhotoviteľ:**

Obchodné meno: **BIOMETRIC, spol. s r.o.**

Sídlo: Rovniankova 2, 851 02 Bratislava

Zastúpený: Ing. Vladimír GALAJDA – konateľ spoločnosti

IČO : 43 874 801

IČ DPH : SK2022498731

Bankové spojenie: SK3683300000002900250266

Zapísaný v obchodnom registri OS Bratislava I, oddiel Sro, vložka 49662/B

(ďalej len „**Zhotoviteľ**“)

**2. Objednávateľ:**

Obchodné meno: **Mestské služby Topoľčany, s.r.o.**

Sídlo: Nám. M. R. Štefánika 1/1, 955 01 Topoľčany

Zastúpený: Mgr. [Martin BUCKO](http://www.orsr.sk/hladaj_osoba.asp?PR=Bucko&MENO=Martin&SID=0&T=f0&R=0) – konateľ spoločnosti

IČO: 44 818 378

IČ DPH : SK2022854053

Zapísaný v obchodnom registri OS Nitra, oddiel Sro, vložka 24871/N

(ďalej len „**Objednávateľ**")

**Článok II.**

**Všeobecné ustanovenia**

* + - 1. Zhotoviteľ je právnická osoba riadne založená a existujúca podľa právneho poriadku Slovenskej republiky, ktorá je oprávneným distribútorom elektronického dochádzkového, prístupového, stravovacieho, kamerového a zabezpečovacieho systému
      2. Objednávateľ má záujem o dodanie a inštaláciu systému kontroly vstupu, do priestorov, ktoré využíva za účelom vykonávania svojej podnikateľskej činnosti.

**Článok III.**

**Predmet zmluvy**

1. Touto zmluvou sa Zhotoviteľ zaväzuje vykonať pre Objednávateľa dielo, spočívajúce v zhotovení a namontovaní **Prístupového systému Biometric**, špecifikovaného v právne neoddeliteľnej prílohe č. 1 tejto zmluvy (ďalej ako„ **príloha č. 1 – cenová ponuka č.26062020/02/VK**“) pre Objednávateľa (uvedené dielo ďalej ako „**dielo**“, uvedený prístupový systém ako „**systém**“) a splniť ďalšie svoje záväzky, dohodnuté v tejto zmluve a Objednávateľ sa zaväzuje za riadne a včas vykonané dielo Zhotoviteľovi zaplatiť dohodnutú cenu a splniť ostatné svoje záväzky prevzaté touto zmluvou.
2. Zhotoviteľ sa zaväzuje, že zabezpečí potrebné množstvo kvalifikovaných a technicky spôsobilých pracovníkov na riadne a včasné vykonanie diela podľa tejto zmluvy.
3. Zhotoviteľ sa zaväzuje vykonať dielo vo vlastnom mene a na vlastnú zodpovednosť.

**Článok IV.**

**Čas a miesto plnenia**

1. Zhotoviteľ sa zaväzuje na svoje náklady a na svoje nebezpečenstvo vykonať dielo v zmysle čl. III tejto zmluvy a odovzdať ho Objednávateľovi **do 6 týždňov odo dňa podpisu** tejto zmluvy zmluvnými stranami. Zhotoviteľ je povinný postupovať s odbornou starostlivosťou.
2. Zhotoviteľ je povinný vykonať dielo tak, aby bolo prostredníctvom neho možné monitorovať prístup do priestorov.
3. Zmluvné strany sa dohodli, že čas dojednaný na vykonanie diela sa predlžuje o dobu trvania nasledovných prekážok:
   1. Zhotoviteľ ani pri vynaložení všetkej odbornej starostlivosti, ktorú od neho možno vyžadovať, nemôže zabezpečiť včasné vykonanie diela z dôvodu spôsobeného Objednávateľom,
   2. iná prekážka nezávislá od vôle Zhotoviteľa, ktorá mu bráni vo vykonaní diela, ak nemožno rozumne predpokladať, že by Zhotoviteľ túto prekážku alebo jej následky mohol odvrátiť alebo prekonať, ani že by v čase vzniku jeho záväzku vykonať dielo túto prekážku mohol predvídať.
4. Zhotoviteľ je povinný bezodkladne doručiť Objednávateľovi oznámenie o vzniku, alebo hrozbe vzniku akejkoľvek udalosti či skutočnosti, ktorá bráni alebo môže brániť či sťažiť riadnemu a včasnému zhotovovaniu diela s dôsledkom hroziaceho omeškania odovzdania diela.

**Článok V.**

**Vykonanie diela**

1. Zhotoviteľ je povinný vykonať testovanie funkčnosti programu a zaškoliť zamestnancov Objednávateľa na  používanie prístupového systému. Zhotoviteľ sa zaväzuje dodať Objednávateľovi návod na použitie namontovaného systému v slovenskom jazyku.
2. Objednávateľ prehlasuje, že sa riadne oboznámil s technickými požiadavkami nutnými na prevádzkovanie systému ako celku a jeho funkcionalitou , pričom dielo ako systém v plnej miere zodpovedá požiadavkám objednávateľa.
3. Prevzatie predmetu diela (po jeho dodaní a namontovaní systému a zaškolení zamestnancov Objednávateľa) ak dielo bolo riadne ukončené, vykoná Objednávateľ do 5 dní odkedy mu Zhotoviteľ preukázateľne oznámi, že dielo riadne ukončil. O odovzdaní a prevzatí predmetu diela spíšu zmluvné strany protokol, v ktorom uvedú najmä:
4. vyhlásenie zmluvných strán o tom, že podľa skutočností zistených pri odovzdávaní bolo dielo vykonané v súlade s touto zmluvou (ak bude dielo bez vád) alebo
5. uvedú všetky vady, ktoré budú pri odovzdávaní a prevzatí diela zistené a tiež lehoty pre odstránenie týchto vád, a to v prípade ak sa Objednávateľ rozhodne prevziať dielo aj za situácie, že bude mať vady (rozhodnutie o prevzatí diela s vadami musí byť výslovne uvedené v zápisnici) alebo
6. uvedú, že Objednávateľ odoprel prevziať dielo, ktoré vykazuje vady, v takom prípade sa tiež uvedú všetky vady, ktoré budú pri odovzdávaní zistené a tiež lehoty pre odstránenie týchto vád,
7. iné skutočnosti, ktorých vyznačenie požaduje niektorá zo zmluvných strán ak sú opodstatnené,
8. dátum a miesto vyhotovenia protokolu a podpisy zmluvných strán

(ďalej „**Odovzdávací protokol**“).

1. Pri vykonávaní diela sa Zhotoviteľ zaväzuje plniť pokyny Objednávateľa.
2. Zhotoviteľ nie je v omeškaní s plnením záväzku, ak mu Objednávateľ neposkytol potrebnú súčinnosť.
3. Zhotoviteľ nezodpovedá za vady diela, ktoré boli spôsobené užívaním v rozpore s návodom na použitie systému alebo iným neodborným zásahom Objednávateľa alebo jeho zamestnancovi, alebo okolnosťami vylučujúcimi zodpovednosť *(napr. živelnou pohromou)*. Takto oznámené vady diela nemôžu byť ani dôvodom na jednostranné odstúpenie od tejto zmluvy.
4. Zhotoviteľ splní svoju povinnosť vykonať dielo jeho riadnym ukončením a odovzdaním predmetu diela Objednávateľovi v dohodnutom mieste.
5. Ak budú v Odovzdávacom protokole uvedené vady a/alebo nedorobky je Zhotoviteľ povinný tieto odstrániť a to v lehote 5 kalendárnych dní odo dňa podpísania Odovzdávacieho protokolu. V tomto prípade sa dielo považuje za vykonané len po odstránení týchto vád a nedorobkov.
6. Vlastníctvo, ako aj nebezpečenstvo škody k zhotovovanému systému prechádza na Objednávateľa odovzdaním predmetu diela.

**Článok VI.**

**Cena diela**

1. Cena za dielo je určená dohodou zmluvných strán podľa ustanovení zákona č. 18/1996 Z. z. o cenách v znení neskorších predpisov, a to vo výške uvedenej v prílohe č. 1 (ďalej len ako „**cena diela**“). K uvedenej cene bude účtovaná daň z pridanej hodnoty nakoľko je cena dohodnutá bez dane z pridanej hodnoty.
2. Cena diela uvedená v bode 1 tohto článku je nemenná a zahŕňa všetky náklady Zhotoviteľa potrebné k riadnemu a včasnému zhotoveniu diela, najmä nákup materiálu, dopravné náklady, náklady na montáž, cenu zariadení uskladnenie odpadov, garančné opravy a všetky ďalšie náklady ako aj na vykonanie funkčnej skúšky, ktorá je potrebná na kompletnú realizáciu všetkých zmluvných výkonov, na uvedenie diela do prevádzky.
3. Objednávateľ sa zaväzuje uhradiť Zhotoviteľovi cenu diela na základe daňového dokladu - faktúry vystavenej Zhotoviteľom najskôr v deň vykonania diela (t.j. odovzdaní riadne dokončeného diela a zaškolení zamestnancov podľa článku „V“ bodu 1 a 3 tejto zmluvy). Faktúra musí byť vystavená so všetkými náležitosťami daňového a účtovného dokladu a bude splatná do 14 dní odo dňa doručenia faktúry, a to bezhotovostným prevodom na účet Zhotoviteľa vedený vo Fio banka, a.s., č.ú. SK3683300000002900250266. Zhotoviteľ sa zaväzuje dodať predmet plnenia zmluvy bez poskytnutia preddavku.
4. V cene diela sú zahrnuté všetky licenčné a iné poplatky, ktorých úhrada je z akéhokoľvek právneho dôvodu podmienkou užívania diela .

**Článok VII.**

**Povinnosti Objednávateľa**

1. Objednávateľ je povinný predmet riadne ukončeného diela prevziať do 5 dní od písomného vyzvania Zhotoviteľom a v lehote splatnosti uvedenej na daňovom doklade – faktúre zaplatiť cenu diela. Ak objednávateľ preberací protokol nepodpíše a nepredloží do 5 dní zoznam vád diela, považuje sa preberací protokol za podpísaný a dielo za prevzaté bez vád.
2. Objednávateľ sa zaväzuje poskytnúť Zhotoviteľovi potrebnú súčinnosť podľa tejto zmluvy.

**Článok VIII.**

**Povinnosti Zhotoviteľa**

1. Zhotoviteľ sa zaväzuje, že vykoná dielo podľa tejto zmluvy a jej príloh, vrátane dodania potrebného montážneho materiálu.
2. Zhotoviteľ je povinný odovzdať Objednávateľovi doklady, ktoré sa vzťahujú k odovzdanému dielu a ktoré sú potrebné na jeho užívanie.

**Článok IX.**

**Záručná doba a zodpovednosť za vady**

1. Zhotoviteľ preberá záruku za akosť diela, pričom dĺžka záručnej doby je 24 mesiacov odo dňa odovzdania predmetu diela Objednávateľovi.
2. Objednávateľ preukázateľne oznámi Zhotoviteľovi vady diela a iné skutočnosti, ktoré zakladajú nároky zo zodpovednosti za akosť diela (s výnimkou tých, ktoré boli uvedené v Odovzdávacom protokole) . V oznámení Objednávateľ uvedie ako sa vady prejavujú a požadovaný druh nároku, ktorý si Objednávateľ na základe vady uplatňuje.

Na opravované časti diela po záručnej dobe sa stanovuje záručná doba 12 mesiacov, ktorá začína plynúť dňom odstránenia vady. Ak dôjde k výmene časti diela, začne plynúť záručná doba na vymenenú časť diela znova od prevzatia novej veci . To isté platí, ak dôjde k výmene súčiastky, na ktorú bola poskytnutá záruka. Zhotoviteľ je povinný vydať Objednávateľovi potvrdenie o tom, kedy právo uplatnil, ako aj o vykonaní opravy a o dobe jej trvania.

1. Zhotoviteľ nezodpovedá za vady spôsobené nesprávnym resp. neodborným používaním predmetu diela a z toho vyplývajúcich poškodení predmetu diela Objednávateľom alebo iným vplyvom Objednávateľa alebo jeho zamestnancov, alebo vonkajšími okolnosťami (napr. živelnou pohromou). Záruka sa ďalej nevzťahuje na vandalizmus. Takéto oznámené vady diela nemôžu byť ani dôvodom na jednostranné odstúpenie od tejto zmluvy.
2. Objednávateľovi právo z vád diela nepatrí, ak Objednávateľ neoznámi Zhotoviteľovi vady diela:
3. bez zbytočného odkladu po tom, čo ich zistí,
4. bez zbytočného odkladu po tom, čo ich mal zistiť pri vynaložení odbornej starostlivosti pri prehliadke uskutočnenej podľa odseku 1,
5. bez zbytočného odkladu po tom, čo mohli byť zistené neskôr pri vynaložení odbornej starostlivosti, najneskôr však do dvoch rokov od odovzdania predmetu diela. Pri vadách, na ktoré sa vzťahuje záruka, platí namiesto tejto lehoty záručná doba.
6. Zmluvné strany sa dohodli, že pokiaľ v priebehu záručnej doby dôjde k akémukoľvek zásahu do predmetu diela zo strany tretej osoby, za predpokladu, že jej to Objednávateľ umožní a bez predchádzajúce súhlasu Zhotoviteľa, stráca Objednávateľ záruku a to v plnom rozsahu.

**Článok X.**

**Zodpovednosť zo subdodávateľských vzťahov**

Zhotoviteľ môže poveriť inú osobu zhotovením diela, resp. jeho časti. V takomto prípade zodpovedá Zhotoviteľ rovnako, akoby dielo zhotovil sám. Inou osobou sa rozumie podnikateľ, nie zamestnanci alebo spoločníci podnikateľa.

**Článok XI.**

**Sankcie**

1. Zmluvné strany sa dohodli, že Objednávateľ má právo na uplatnenie zmluvnej pokuty nasledovne : V prípade omeškania Zhotoviteľa s plnením termínov uvedených v tejto zmluve alebo v prípade omeškania Zhotoviteľa s riadnym a včasným vykonaním diela má Objednávateľ právo na zaplatenie zmluvnej pokuty vo výške 0,1 % z ceny diela za každý začatý deň z omeškania, maximálne 5 % z celkovej ceny diela. Táto zmluvná pokuta je splatná do 14 dní po doručení vyúčtovania Zhotoviteľovi. Objednávateľ je oprávnený požadovať od Zhotoviteľa aj náhradu škody vo výške presahujúcej zmluvnú pokutu.
2. V prípade omeškania Objednávateľa s finančnou úhradou faktúry za vykonanie diela je Objednávateľ povinný zaplatiť Zhotoviteľovi úrok z omeškania vo výške 0,1 % z dlžnej sumy za každý začatý deň omeškania, maximálne 5 % z celkovej ceny diela. Úrok z omeškania je splatný do 14 dní po doručení vyúčtovania Objednávateľovi.
3. V prípade uplatnenia nároku zmluvnej strany na úrok z omeškania je táto strana povinná vystaviť faktúru, ktorú zašle poštou na adresu druhej zmluvnej strany. Zmluvné strany dohodli splatnosť faktúr do 14 dní po doručení faktúry.

**Článok XII.**

**Odstúpenie od zmluvy**

1. Pred riadnym splnením predmetu zmluvy môže byť platnosť a účinnosť tejto zmluvy ukončená len dohodou zmluvných strán alebo odstúpením z dôvodov podľa tejto zmluvy alebo podľa platného práva.
2. Zhotoviteľ je oprávnený odstúpiť od zmluvy alebo jej časti v prípade omeškania s  úhradou riadne a opodstatnene vyhotovených faktúr podľa zmluvy, pokiaľ Objednávateľ neuhradí riadne a opodstatnene vyhotovené faktúry za uskutočnené práce v dodatočnej lehote 7 pracovných dní od obdržania písomného upozornenia.
3. Zmluvné strany sa dohodli, ak dôjde k bezdôvodnému odstúpeniu od zmluvy zo strany Objednávateľa (*teda nie na základe ustanovení tejto zmluvy ani na základe z príslušného zákona vyplývajúceho práva odstúpiť od tejto zmluvy* ) na zaplatení odstupného Zhotoviteľovi vo výške 30 % z ceny diela a to aj v prípade, že došlo k čiastočnému plneniu tejto zmluvy.
4. Účinky odstúpenia od zmluvy nastávajú dňom doručenia prejavu o odstúpení druhej zmluvnej strane.
5. Odstúpením od zmluvy zanikajú všetky práva a povinnosti zmluvných strán vyplývajúce z tejto zmluvy, okrem nárokov na náhradu škody, nárokov na zmluvné alebo zákonné sankcie (napr. úrok z omeškania). Zmluvné strany sa výslovne dohodli, že ak niektorá zmluvná strana využije či už v tejto zmluve dohodnuté, alebo z príslušného zákona vyplývajúce právo odstúpiť od tejto zmluvy, odstúpením zanikne táto zmluva celá. V súlade s ustanovením § 351 ods. 2 Obchodného zákonníka strana, ktorej pred odstúpením od tejto zmluvy poskytla plnenie druhá strana, toto plnenie vráti.

**Článok XIII.**

**Ostatné dojednania**

1. Zmluvné strany sa zaväzujú zachovávať mlčanlivosť o všetkých dôverných informáciách, o ktorých sa dozvedeli v súvislosti s plnením s touto zmluvou, a nesmú ich zneužiť vo svoj prospech alebo v prospech tretích strán.
2. Dôvernými informáciami podľa bodu 1 tohto článku zmluvy sa rozumejú obchodné, právne, finančné, prevádzkové a ďalšie skutočnosti, informácie a údaje, týkajúce sa rokovania o uzavretí, obsahu a plnenia tejto zmluvy, vrátane jej prípadných dodatkov, alebo s nimi súvisiace, s výnimkou:
3. informácií, ktoré sú v deň uzavretia tejto zmluvy verejne známymi alebo ktoré sa už v tento deň dali zadovážiť z bežne dostupných zdrojov,
4. informácií, ktoré sa stali po dni uzavretia tejto zmluvy verejne známymi alebo ktoré sa po tomto dni už dajú zadovážiť z bežne dostupných zdrojov, a to inak než v dôsledku porušenia povinnosti zmluvnej strany zachovávať mlčanlivosť podľa tohto článku,
5. informácií, z ktorých povahy vyplýva, že dotknutá zmluvná strana nemá záujem o ich utajenie, ak ich dotknutá zmluvná strana výslovne neoznačila za dôverné

(ďalej len „**Dôverné informácie**“).

1. Povinnosť uvedenú v bode 1 tohto článku zmluvy budú zmluvné strany dodržiavať bez časového obmedzenia.
2. Povinnosť zachovávať mlčanlivosť o Dôverných informáciách sa nevzťahuje:
3. na prípady, ak zmluvná strana zverejnila Dôverné informácie s predchádzajúcim písomným súhlasom dotknutej zmluvnej strany,
4. na prípady, keď na základe zákona vznikne zmluvnej strane povinnosť poskytnúť Dôverné informácie; takáto zmluvná strana je povinná informovať dotknutú zmluvnú stranu o vzniku povinnosti poskytnúť Dôverné informácie na základe zákona a o spôsobe a rozsahu, akým, resp. v akom ju plnila,
5. na prípady, ak zmluvná strana použila potrebné informácie alebo dokumenty v prípadných súdnych, rozhodcovských, správnych a iných konaniach ohľadom práv a povinností vyplývajúcich z tejto zmluvy alebo s nimi súvisiacich,
6. na prípady poskytovania Dôverných informácií Objednávateľom Ovládanej osobe.
7. V prípade, že Zhotoviteľ pri vykonaní diela príde do kontaktu s osobnými údajmi zamestnancov Objednávateľa, je povinný počínať si tak, aby nedošlo v zmysle ustanovení zákona č. 122/2013 Z. z. o ochrane osobných údajov k ich zneužitiu, najmä sa Zhotoviteľ zaväzuje zachovávať mlčanlivosť o osobných údajoch, s ktorými príde do styku, tieto nezverejniť, nikomu poskytnúť a chrániť tieto pred nedovoleným sprístupnením tretím osobám hoc aj z nedbanlivosti.
8. Objednávateľ prehlasuje, že sa riadne oboznámil **s prílohou č. 2** tejto zmluvy (Popis riešenia prístupového systému Biometric) s týmto súhlasí a nemá k nemu zásadné výhrady.

**Článok XIV**

**Doručovanie**

1. Doručením akýchkoľvek písomností na základe tejto zmluvy alebo v súvislosti s touto zmlu­vou sa rozumie doručenie písomnosti doporučene poštou preukazujúcou doručenie na adresu určenú podľa bodu 2 tohto článku, doručenie kuriérom alebo osobné doručenie príslušnej zmluvnej strane. Za deň doručenia písomnosti sa považuje aj deň, v ktorý zmluvná strana, ktorá je adresátom, odoprie do­ručovanú písomnosť prevziať, alebo v ktorý márne uplynie odberná lehota pre vyzdvihnutie si zásielky na pošte, doručovanej poštou zmluvnej strane, alebo v ktorý je na zá­sielke, doručovanej poštou zmluvnej strane, preukázateľne zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu, ak sa sú­časne takáto poznámka zakladá na pravde.
2. Pre potreby doručovania prostredníctvom pošty sa použijú adresy zmluvných strán uve­dené v záhlaví tejto zmluvy, ibaže odosielajúcej zmluvnej strane adresát písomnosti oznámil novú ad­resu sídla, prípadne inú novú adresu určenú na doručovanie písomností.
3. V prípade akejkoľvek zmeny adresy určenej na doručovanie písomností na základe tejto zmluvy alebo v súvislosti s touto zmluvou sa príslušná zmluvná strana zaväzuje o zmene adresy bezodkladne písomne informovať druhú zmluvnú stranu; v takomto prípade je pre doručovanie rozhodujúca nová adresa riadne ozná­mená zmluvnej strane pred odosielaním písomnosti.
4. Ak sa akákoľvek písomnosť na základe tejto zmluvy alebo v súvislosti s touto zmluvou doru­čuje inak ako poštou, je možné ju doručovať aj na inom mieste ako na adrese určenej podľa 2 alebo bodu 3 tohto článku, ak sa na tomto mieste zdržujú osoby oprávnené prijímať v mene zmluvnej strany písomnosti.
5. Ak v tejto zmluve nie je uvedené inak, pokyny, upozornenia, oznámenia, informácie a návrhy podľa tejto zmluvy si zmluvné strany môžu adresovať aj telefonicky, faxom alebo prostredníctvom elektronickej pošty, ak to ich povaha pripúšťa. Pre potreby takejto komunikácie sa použijú telefónne čísla, čísla faxu, resp. adresy elektronickej pošty, ktoré si zmluvné strany preukázateľnou formou na tento účel oznámia.
6. Zmluvné strany sa zaväzujú, že si budú vzájomne poskytovať po­treb­nú súčinnosť a vzájomne sa informovať o ďalších skutočnos­tiach potreb­ných pre plnenie ich záväzkov vyplývajúcich z tejto zmluvy, oznamovať si včas dôleži­té okolnosti a ich zmeny, ktoré môžu mať vplyv na ich spoluprácu podľa tejto zmluvy.

**Článok XV.**

**Záverečné ustanovenia**

1. Táto zmluva nadobúda platnosť a účinnosť dňom jej podpísania obidvoma zmluvnými stranami.
2. Akékoľvek zmeny alebo doplnenia zmluvy je možné robiť formou písomných a očíslovaných dodatkov, ktoré musia byť podpísané osobami oprávnenými konať za spoločnosť oboch zmluvných strán.
3. Zmluvné strany sa dohodli , že od tejto zmluvy je možné odstúpiť alebo ju zrušiť len písomne.
4. Práva a povinnosti zmluvných strán neupravené touto zmluvou sa riadia právnym poriadkom Slovenskej republiky, predovšetkým ustanoveniami zákona č. 513/1991 Obchodný zákonník v znení neskorších predpisov.
5. Pokiaľ ktorékoľvek ustanovenie tejto zmluvy alebo jeho časť je, alebo sa stane neplatným či nevykonateľným nebude mať táto neplatnosť alebo ne vykonateľnosť vplyv na platnosť či vykonateľnosť ostatných ustanovení tejto zmluvy. Zmluvné strany zaväzujú neúčinné a neplatné ustanovenia nahradiť novým ustanovením, ktoré je svojim účelom a hospodárskym významom najbližšie k ustanoveniu tejto zmluvy, ktoré má byť nahradené.
6. Zmluvné strany sa zaväzujú riešiť všetky prípadné spory, ktoré by mohli v súvislosti s touto zmluvou vzniknúť, predovšetkým priateľským obchodným rokovaním.
7. Zmluva bola vypracovaná v dvoch rovnopisoch, pričom Objednávateľ obdrží jeden rovnopis vyhotovenia zmluvy a Zhotoviteľ druhý.
8. Zhotoviteľ a Objednávateľ podpisom tejto zmluvy potvrdzujú, že na ich majetok nebol vyhlásený konkurz, ani nebolo voči nemu začaté konkurzné konanie, nemajú žiadne daňové nedoplatky, nie sú v omeškaní s platením zdravotného a nemocenského poistenia ani dôchodkového zabezpečenia a príspevku na poistenie nezamestnanosti pre svojich zamestnancov, že im nehrozí úpadok a nie sú im známe žiadne okolnosti, ktoré by mohli ohroziť riadne plnenie ich povinností a záväzkov podľa tejto zmluvy. Nepravdivosť, aj čiastočná, prehlásenia jednej zmluvnej strany podľa tohto bodu zakladá právo druhej zmluvnej strany odstúpiť od tejto zmluvy.
9. Zmluva bola uzavretá slobodne a vážne, nie v tiesni, ani za nápadne nevýhodných podmienok. zmluvné strany súhlasia s obsahom tejto zmluvy a prehlasujú, že ustanovenia zmluvy boli uzavreté v súlade s ich určitou, vážnou, zrozumiteľnou vôľou, nie pod nátlakom a nie za jednostranne nevýhodných podmienok. Zmluvné strany potvrdzujú, že súhlasia s obsahom tejto zmluvy, čo potvrdzujú svojimi vlastnoručnými podpismi. Zmluvné strany prehlasujú, že zmluvu podpísali oprávnené osoby.

V Topoľčanoch, dňa: 2.7.2020 V Bratislave, dňa : 6.7.2020

Objednávateľ: Zhotoviteľ:

.................................................................... ....................................................................

# Mgr. [Martin BUCKO](http://www.orsr.sk/hladaj_osoba.asp?PR=Bucko&MENO=Martin&SID=0&T=f0&R=0), v.r. Ing. Vladimír GALAJDA, v.r.

# konateľ spoločnosti konateľ spoločnosti

**Mestské služby Topoľčany, s.r.o.** **BIOMETRIC, spol. s r.o.**

Príloha č. 1. **Cenová ponuka** **č. 26062020/02/VK**

Príloha č. 2. **Popis riešenia**